Kännikuski kolaroi eritoten vilkkailla teillä ja useimmiten kesän viikonloppuöinä. Tyypillinen rattijuoppo on nelikymppinen mies. Huumeissa taas ajaa yhä useammin nuori. Yle Uutisten kartasta näet, missä päihdekuski on kolaroinut viime vuosina.

Rattijuoppojen uhrit Kolareissa kuolee useimmiten rattijuoppo itse – monesti myös matkustaja.

Juoppokolareissa kuolleista joka 10. on "sivullinen" eli jalankulkija, pyöräilijä tai vastaantuleva.

Suomalaisista 22 % on ilmoittanut poliisille epäillystä rattijuoposta.

Jopa 69 % on sitä mieltä, että kiinnijäämisen riski on pieni.

Osa artikkelin sisällöstä ei ole välttämättä saavutettavissa esimerkiksi ruudunlukuohjelmalla. Lähde: Poliisiammattikorkeakoulu

Tyypillinen kärähtänyt rattijuoppo on nelikymppinen, paljon autoileva mies. Hän ajaa omalla autollaan promillen humalassa, yksin. Useimmiten hän on matkalla töihin.

Naiset autoilevat humaltuneena miehiä harvemmin – riski on vain viidennes miesten riskistä.

Yhä useampi nuori päihdekuski taas ajaa huumeiden vaikutuksen alaisena. Liikenneturvan mukaan esimerkiksi Varsinais-Suomessa alle 25-vuotiaista päihdekuskeista jopa lähes 30 prosenttia onkin alkoholin sijaan ottanut huumeita.

Töihin ja huviajelulle on päästävä

Nuoret humalakuskit ovat yleensä vain huviajelulla. Aikuiset kertovat pakottavasta tarpeestaan päästä paikasta toiseen.

Kesäillat ovat riskiaikaa. Liikenneturvan mukaan kolme neljästä rattijuoppo-onnettomuudesta ajoittuu kesään, perjantain ja sunnuntain väilille. Suurin riski törmätä tuolloin rattijuoppoon ajoittuu klo 22–06 välille.

Rattijuopon arkkityyppimies on kuitenkin useimmiten arkena matkalla töihin tai töistä kotiin. Päissään ajavat naiset jäävät kiinni useimmmiten aamun ratsioissa.

Noin joka 700. kuljettaja ajelee yli 0,5 promillen humalassa. Onnettomuudet kasautuvat sinne, missä on liikenne on vilkkainta.

Otsikon sitaatti "Selvänä en olisi koskaan ajanut kännissä” on takavuosina rattijuoppoudesta kiinni jääneen poliitikon selitys, josta on muodostunut lentävä lause. Lohkaisu kertoo myös asenteista: rattijuoppous on häpeä ja suuri osa on valmis koventamaan tuomioita.

_Yle Uutiset keräsi Poliisiammattikorkeakoulun tilastoista kartan päihdeonnettomuuksista. Tiedot ovat kahden vuoden ajalta, väliltä huhtikuu 2013 – huhtikuu 2015. _